Document ID: 32010R0493

REGULAMENTUL (UE) NR. 493/2010 AL CONSILIULUI
din 7 iunie 2010
de modificare a Regulamentului (CE) nr. 234/2004 de impunere a unor măsuri restrictive împotriva Liberiei
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215,
având în vedere Decizia 2010/129/PESC a Consiliului din 1 martie 2010 de modificare a Poziției comune 2008/109/PESC privind măsuri restrictive împotriva Liberiei (1),
având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
întrucât:
(1)
Poziția comună 2004/137/PESC a Consiliului din 10 februarie 2004 privind măsuri restrictive împotriva Liberiei (2) prevede punerea în aplicare a măsurilor stabilite în Rezoluția 1521 (2003) a Consiliului de Securitate al Organizației Națiunilor Unite, inclusiv interzicerea acordării de asistență tehnică în domeniul activităților militare. Aceasta prevede, de asemenea, interzicerea acordării de asistență financiară pentru activități militare. În temeiul poziției comune menționate anterior, Regulamentul (CE) nr. 234/2004 al Consiliului (3) impune o interdicție generală privind furnizarea de asistență tehnică, fonduri sau asistență financiară pentru activități militare către orice persoană, entitate sau organism din Liberia sau pentru utilizarea în această țară.
(2)
La 12 februarie 2008, Consiliul a adoptat Poziția comună 2008/109/PESC (4) care a confirmat respectivele măsuri și le-a consolidat împreună cu alte măsuri relevante într-un singur act juridic.
(3)
La 17 decembrie 2009, Consiliul de Securitate al ONU a adoptat Rezoluția 1903 (2009), care a modificat măsurile restrictive ale ONU privind armele și materialele conexe și privind furnizarea de asistență, consiliere și instruire legată de activități militare, limitând efectul respectivelor măsuri restrictive la entitățile neguvernamentale și persoanele care desfășoară activități pe teritoriul Liberiei. În temeiul respectivei rezoluții, Poziția comună 2008/109/PESC a fost modificată prin Decizia 2010/129/PESC.
(4)
Regulamentul (CE) nr. 234/2004 ar trebui să fie modificat în consecință.
(5)
Orice prelucrare a datelor cu caracter personal ale persoanelor fizice în temeiul prezentului regulament ar trebui să fie conformă cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (5) și cu Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (6),
ADOPTĂ PREZENTUL REGULAMENT:
Articolul 1
Regulamentul (CE) nr. 234/2004 se modifică după cum urmează:
1.
Articolul 1 se înlocuiește cu următorul text:
„Articolul 1
În sensul prezentului regulament, se aplică următoarele definiții:
(a)
«asistență tehnică» înseamnă orice tip de asistență tehnică pentru reparații, dezvoltare, fabricare, montare, testare, întreținere sau pentru orice alte servicii tehnice, care poate apărea sub forme precum: instruirea, consilierea, formarea, transmiterea de cunoștințe sau calificări profesionale sau servicii de consultanță. Asistența tehnică include acordarea pe cale verbală a asistenței;
(b)
«Comitetul pentru sancțiuni» înseamnă comitetul instituit în temeiul alineatului (21) din Rezoluția 1521 (2003) a Consiliului de Securitate al ONU.”
2.
Articolul 2 se înlocuiește cu următorul text:
„Articolul 2
Se interzice:
(a)
acordarea de asistență tehnică legată de activitățile militare, inclusiv de livrarea, fabricarea, întreținerea și utilizarea armelor și a materialelor conexe de orice tip, inclusiv armamentele și munițiile, vehiculele și echipamentele militare, echipamentele paramilitare și piesele de schimb pentru acestea, direct sau indirect, oricărei persoane ori entități neguvernamentale sau organism neguvernamental din Liberia sau în scopul utilizării în această țară;
(b)
acordarea de finanțare sau asistență financiară în legătură cu activitățile militare, inclusiv subvenții, împrumuturi și asigurarea creditelor la export, cu ocazia vânzării, furnizării, transferului sau exportului de arme și de materiale conexe sau a furnizării de asistență tehnică aferentă, direct sau indirect, oricăror persoane, entități sau organisme neguvernamentale din Liberia sau în scopul utilizării în această țară; sau
(c)
participarea, cu bună știință și intenționat, la activități care au ca obiect sau efect eludarea interdicțiilor menționate la literele (a) sau (b).”
3.
Articolul 3 se înlocuiește cu următorul text:
„Articolul 3
(1) Prin derogare de la articolul 2, autoritățile competente, indicate pe paginile de internet enumerate în anexa I, ale statului membru în care este stabilit prestatorul de servicii pot autoriza furnizarea:
(a)
de asistență tehnică destinată exclusiv sprijinirii misiunii Organizației Națiunilor Unite în Liberia sau utilizării de către aceasta; sau
(b)
de asistență tehnică privind echipamentul neletal destinat exclusiv utilizării în scop umanitar sau de protecție, cu condiția ca statul membru respectiv să fi notificat anticipat Comitetului pentru sancțiuni furnizarea acestui tip de asistență tehnică. Aceste notificări trebuie să conțină toate informațiile pertinente, inclusiv, în cazurile în care este necesar, utilizatorul final, data propusă a livrării și itinerarul transporturilor.
(2) Deciziile privind cererile de autorizare se iau de către autoritățile competente de la caz la caz, fiind luate în considerare toate aspectele relevante, inclusiv criteriile stabilite de Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (7). Autoritățile competente solicită măsuri de protecție împotriva utilizării abuzive a acestui tip de autorizații și, după caz, adoptă dispoziții pentru repatrierea armelor și a materialelor conexe furnizate.
(3) Nu se acordă autorizații pentru activități care s-au desfășurat deja.
4.
Articolul 4 se înlocuiește cu următorul text:
„Articolul 4
Persoanele fizice și juridice, entitățile și organele care intenționează să furnizeze guvernului Liberiei orice fel de asistență în legătură cu activitățile militare, astfel cum se precizează la articolul 1, informează în prealabil autoritatea competentă, astfel cum este indicată pe paginile de internet enumerate în anexa I, din statul membru în care își au reședința sau în care sunt stabiliți. Astfel de notificări trebuie să conțină toate informațiile pertinente, inclusiv, în cazurile în care este necesar, utilizatorul final, data propusă a livrării și itinerarul transporturilor. Statul membru respectiv transmite Comitetului de sancțiuni informațiile relevante, imediat după primirea acestora.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 7 iunie 2010.

Labels: 1
5
14
3
18